Beetebuerger Schlass
Dat haitegt Beetebuerger Schlass, och Collart-Schlass genannt, ass 1733-1734 vun der Koppel Lothaire de Zievel an Appoline-Agnés-Elise de Haagen zur Motten gebaut ginn. D'Famill de Zievel aus der Äifel hat zanter dem spéide 16. Joerhonnert grouss Lännereien zu Beetebuerg. D'Schlass war och geduecht fir d'Lännereien z'exploitéieren an ass eng Zort Mëschung tëscht Schlass an Haff.

D'Schlass, dat vun den de Zievel un d'Hohenzollern-Hechingen verierft gi war, gouf 1807 vum Charles Joseph Collart vun Dummeldeng kaaft. Et ass wärend méi wéi 150 Joer am Besëtz vun dëser Famill bliwwen, déi zu Beetebuerg och gläich iwwer e puer Generatiounen d'Buergermeeschtere gestallt hunn.

1968 gouf d'Schlass op der Lëscht vun de klasséierte Monumenter als Nationalmonument klasséiert. De 16. Februar 1971 ass et vum Auguste Collart-Weber un d'Beetebuerger Gemeng verkaaft ginn. D'Renovatioun vum Schlass gouf 1992 ofgeschloss. Zanterhier ass d'Beetebuerger Märei am Schlass.

Am Schlass ass och d'Konschtgalerie Galerie d'art Maggy-Stein ënnerbruecht.

Literatur 
 Helbach, Jos, 2009. Der private Großgrundbesitz in Luxemburg im 19. Jahrhundert. Seine Entwicklung und sein Schicksal. 

Buergen a Schlässer zu Lëtzebuerg
Gemeng Beetebuerg
Schlass Beetebuerg
Märeien zu Lëtzebuerg